b'\n_START_ARTICLE_\nGryte (kokekar)\n_START_PARAGRAPH_\nGryte (av norr\xc3\xb8nt grjot = stein) er et kokekar for tilberedning av varm mat p\xc3\xa5 en komfyr, kokeapparat eller et ildsted, i dag gjerne fremstilt i rustfritt st\xc3\xa5l eller aluminium. Sm\xc3\xa5 gryter med langt skaft eller h\xc3\xa5ndtak kalles ogs\xc3\xa5 kasseroller._NEWLINE_Gryter beregnet for gassbluss har gjerne tynn bunn for \xc3\xa5 lede varmen raskt gjennom metallet. Aluminium leder varme sv\xc3\xa6rt godt, men en slik gryte b\xc3\xb8r ha tykk bunn som s\xc3\xb8rger for jevn varmefordeling._NEWLINE_Gryter for elektriske komfyrer har gjerne tykk bunn. De kan v\xc3\xa6re laget av jern eller rustfritt st\xc3\xa5l, og har ofte et innlegg av kobber eller andre legeringer i bunnen som leder og fordeler varmen effektivt. Bunnen skal v\xc3\xa6re plan for \xc3\xa5 f\xc3\xa5 en best mulig anleggsflate og kontakt mellom kokeplaten og gryten. St\xc3\xa5lgryter er lettere \xc3\xa5 holde rene enn gryter av aluminium, men tyngre \xc3\xa5 h\xc3\xa5ndtere. Gryter av disse metallene kan ogs\xc3\xa5 brukes p\xc3\xa5 induksjonskomfyrer \xe2\x80\x93 i motsetning til gryter i lettmetall._NEWLINE_Gryter som brukes p\xc3\xa5 b\xc3\xa5l, \xc3\xa5pen flamme eller vedkomfyr, har gjerne avrundet bunn. Ofte lages de i st\xc3\xb8pejern. Mens andre gryter har \xc3\xb8rer eller skaft, har disse grytene hank for \xc3\xa5 henges over ilden, og samtidig kunne l\xc3\xb8ftes vekk n\xc3\xa5r maten er ferdig._NEWLINE_En spesiell variant er terrakottagryter, markedsf\xc3\xb8rt p\xc3\xa5 1980-tallet under varemerket R\xc3\xb6mertopf (tysk for \xc2\xabromergryte\xc2\xbb). Slike lukkede leirgryter m\xc3\xa5 ligge i bl\xc3\xb8t f\xc3\xb8r bruk for \xc3\xa5 trekke til seg godt med vann. Er gryten ny, eller det er lenge siden den var i bruk, b\xc3\xb8r den bl\xc3\xb8tlegges lenge \xe2\x80\x93 helt opp til et d\xc3\xb8gn. Bl\xc3\xb8tleggingen er avgj\xc3\xb8rende for at resultatet skal bli bra. Gryten avgir vann i steketiden, slik at maten ikke t\xc3\xb8rker ut eller blir svidd. _NEWLINE_Leirgryter gir smakfull og saftfull mat, men stiller sv\xc3\xa6rt store krav til renhold, da de m\xc3\xa5 skylles under rennende vann i minst 15 minutter etter bruk. Man kan ikke bruke s\xc3\xa5pe eller rengj\xc3\xb8ringsmidler, da disse vil sette smak p\xc3\xa5 maten ved neste gangs bruk._NEWLINE_Til de fleste gryter h\xc3\xb8rer et lokk, gjerne laget i samme materiale som selve gryten, eller i glass._NEWLINE_For \xc3\xa5 forenkle rengj\xc3\xb8ring og i noen grad forhindre fastbrenning og sviing i bunnen, er mange moderne gryter utstyrt med et slippbelegg. Mest kjent er teflon. Teflonpanner m\xc3\xa5 kasseres n\xc3\xa5r de blir s\xc3\xa5 slitt at belegget skaller av og havner i maten._NEWLINE_P\xc3\xa5 veien fra grytene til bordet g\xc3\xa5r maten gjerne via serveringsfat, -sk\xc3\xa5ler og \xe2\x80\x93boller. En rekke moderne gryteserier er imidlertid designet med tanke p\xc3\xa5 at maten som tilberedes i dem ogs\xc3\xa5 skal serveres i dem p\xc3\xa5 matbordet.'